[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 26.11.2007

COM(2007) 738 окончателен

Съобщение на Комисията до Съвета, Европейския парламент, ЕвропейскиЯ икономически и социален комитет и КомитетА на регионите

Положението на хората с увреждания в Европейския съюз: Европейският план за действие за периода 2008-2009 {SEC(2007)1548}

СЪДЪРЖАНИЕ

1. Въведение 3

2. Положението на хората с увреждания 3

2.1. Факти и числа 3

2.2. Растящото икономическо измерение 3

3. Постиженията на Плана за действие за хората с увреждания на ЕС през периода 2006—2007 г. 4

3.1. Съвместни действия на Общността и държавите-членки 4

3.2. Действия на равнище ЕС 4

3.3. Разработки на национално равнище 7

4. Приоритети за периода 2008—2009 г. 8

4.1. Дейности за приобщаващо участие чрез достъпност 8

4.2. Действия за пълно възползване от основните права 11

5. Заключения 12

Приложения

1. Въведение

Целта на Стратегията за хората с увреждания [1] на Комисията от 2003 г. насам беше да превърне в реалност равните възможности за хората с увреждания. Чрез съвместно подписване на Конвенцията на Организацията на обединените нации за правата на хората с увреждания [2] (Конвенция на ООН) през 2007 г., Европейската общност и нейните държави-членки потвърдиха своето виждане, че уврежданията са широкообхватен проблем на човешките права [3] и предмет на законово регулиране.

Планът за действие на ЕС за хората с увреждания за периода 2003—2010 г. предлага средствата за изпълнение на тази стратегия чрез включване на проблемите на хората с увреждания във всички съответни политики на ЕС. Освен това, държавите-членки изпълняват заключенията на Съвета от 2003 г., които ги приканват към по-активно включване на проблемите на хората с увреждания в съответните области на политиките [4].

Планът за действие за хората с увреждания е разработен в двегодишни етапи, чиито приоритети на политика отговарят на празнотите в областта на равнопоставеността, пред които се изправят хората с увреждания . Целта на настоящото съобщение е да:

a) анализира развитията в положението на хората с увреждания;

б) докладва за постиженията от втория етап на Плана за действие за хората с увреждания през периода 2006—2007 г.;

в) определи приоритетите за периода 2008—2009 г. за постигане на стратегическите цели на Плана за действие за хората с увреждания.

2. Положението на хората с увреждания

2.1. Факти и числа

Анализ на най-скорошните данни [5] (приложение 1) потвърждава тясната корелация между уврежданията и застаряването. Той също така показва, че хората с увреждания продължават да бъдат прекомерно изключвани от пазара на труда и че положението на жените с увреждания е по-лошо от това на мъжете с увреждания (приложение 2). Още повече, че хората с умствени увреждания или с нарушения на способността за учене имат още по-малък шанс да намерят работа от тези с физически увреждания.

2.2. Растящото икономическо измерение

Изключването на хората с увреждания от пазара на труда е сериозен проблем от гледна точка на равните възможности. Този проблем също така има и икономическо измерение: изправен пред свиването на работната сила поради демографски промени, на пролетната си сесия през 2006 г. [6] Съветът подчерта необходимостта да се извлече максималното от неоползотворения потенциал на много хора, изключени от пазара на труда и определи хората с увреждания като една от ключовите приоритетни групи.

Това, заедно с корелацията между застаряването и уврежданията, създава силно търсене на достъпност[7]. Икономическото значение на пазара на достъпните стоки нараства и се е превърнало в движеща сила за иновации, особено в САЩ и Япония в области като информационни и комуникационни технологии (ИКТ). Законодателството на САЩ съдържа задължителни изисквания за достъпност при обществените поръчки, което улеснява настаняването на федералните служители с увреждания. Достъпността може да промени положението на хората с увреждания от зависими от социални помощи към активни на трудовия пазар.

Секторът на социалните услуги също расте, като създава нови работни места за посрещане на увеличаващите се нужди на застаряващото население. През 2004 г. в сектора за услуги за хората с увреждания бяха заети повече от 8 милиона души, като бе регистриран годишен оборот от 68 милиарда евро в рамките на ЕС-27[8] и се очаква тези числа да нарастват [9].

3. Постиженията на Плана за действие за хората с увреждания на ЕС през периода 2006—2007 г.

3.1. Съвместни действия на Общността и държавите-членки

Общият европейски подход към хората с увреждания оказа силно влияние върху съдържанието на Конвенцията на ООН, която разпознава проблемите на хората с увреждания като една концепция в развитие и по този начин отразява европейския социален модел за хората с увреждания. Още повече, че главните елементи на подхода на ЕС, който комбинира недискриминация, равни възможности и активно включване, са в сърцевината на Конвенцията на ООН.

На неформална среща на равнище министри по проблемите на хората с увреждания през юни 2007 г. държавите-членки и Комисията се споразумяха да работят заедно с гражданското общество за съгласуван и координиран подход при прилагането на Конвенцията на ООН. Те се договориха, че групата на високо равнище на ЕС по проблемите на хората с увреждания трябва да идентифицира общите предизвикателства и решенията за тяхното преодоляване, както и да докладва за напредъка в тази област на бъдещите срещи на министерско равнище по проблемите на хората с увреждания.

3.2. Действия на равнище ЕС

Планът за действие за хората с увреждания за периода 2006—2007 г. е фокусиран върху четири области за осигуряване на независим живот: насърчаване на (икономическата) активност, качествени услуги и грижи за подпомагане, достъп до основни стоки и услуги и повишаване на аналитичния капацитет на ЕС[10].

- Насърчаване на активността

Слабото участие на хората с увреждания в работната сила може да се дължи както на дискриминационни, така и на недискриминационни пречки. Това налага комбиниране на инструменти за борба с дискриминацията, за осигуряване на активна подкрепа и за премахване на бариерите пред свободния достъп.

Директивата за равно третиране в областта на заетостта и професиите[11] беше транспонирана в националното право на всички държави-членки и в началото на 2008 г. ще бъде готов доклад за нейното прилагане. Постановление на Съда на Европейските общности относно концепцията за хората с увреждания[12] подчерта разликата между болестно състояние и увреждане при прилагането на Директивата. Предстои постановление относно дискриминация чрез съюзяване срещу асистентите на хората с увреждания [13].

Комисията финализира нов регламент за групово освобождаване в областта на държавните помощи [14], който ще опрости правилата по отношение на помощи за назначаване и за обучение на хората с увреждания и ще освободи определени схеми за помощ от изискването за предварително уведомление на Комисията.

Политиката на сближаване играе важна роля в подкрепа на трудовото и социално включване на хората с увреждания, както и на достъпността, чрез работните програми, подготвени и изпълнени в сътрудничество с Комисията от държавите-членки, регионите и множество други партньори и финансирани от Европейския фонд за регионално развитие (ЕФРР) и Европейския социален фонд (ЕСФ). Общият регламент за периода 2007—2013 г. предвижда, че „достъпът на хората с увреждания е един от критериите, който следва да се спазва при определянето на операциите, съфинансирани от фонда, и които следва да се вземат предвид по време на различните етапи на прилагането [15].“

- Достъп до качествени грижи и услуги за подкрепа

Групата на високо равнище по проблемите на хората с увреждания [16] публикува становище относно включването на понятието за увреждания в интегрирания отворен метод на координация по отношение на социалното включване, социалната закрила и дългосрочните грижи. В него са разгледани добри практики и са отправени препоръки за съгласуван подход чрез засилено включване на национално равнище. Специфичните рискове от дискриминация, пред които се изправят хората с увреждания в положение на голяма зависимост или с комплексни нужди, понастоящем са предмет на изследване [17].

Групата на високо равнище по проблемите на хората с увреждания одобри практическа рамка на равнище ЕС за качеството на социалните услуги от общ интерес [18] за хората с увреждания, базирана на човешките права и цялостното управление на качеството. Рамката предоставя схващане за това какво означава качество на тези услуги и определя общите черти и съответстващите критерии. Тя подчертава тяхното многообразие и особености, както и потребността от индикатори за качество. Европейският комитет за социална закрила ще разгледа тази инициатива, която ще бъде взета под внимание при изготвянето на предстоящата европейска стратегия за качеството на социалните услуги от общ интерес.

Услугите, предоставяни по общини, осигуряват по-добри възможности за независим живот в сравнение с институционализацията [19]. Резултатите от проучване на разходите за услугите по общини [20] (социални грижи, здравеопазване и услуги за подкрепа), очаквани в края на 2007 г. ще бъдат включени в диалога със Съвета на Европа [21] относно деинституционализацията на деца с увреждания.

- Достъп до стоки и услуги

Регламентът от 2006 г. относно правата на хората с увреждания и на хората с ограничена подвижност при пътувания с въздушен транспорт[22] е първият европейски законодателен акт, който поставя лицата с увреждания на равна основа с хората без увреждания. Той задължава летищните власти да осигуряват безплатна помощ и настаняване и да гарантират достъпност. Подобни задължения бяха приети и в сектора на международния железопътен транспорт.

Достъпът до информационни и комуникационни технологии (ИКТ) беше подпомогнат в съответствие със съобщението за достъпа до електронни услуги [23]. Беше публикувано задължение за стандартизация с цел разработване на европейски изисквания за достъпност, приложими по отношение на обществените поръчки за продукти и услуги в сферата на ИКТ, във връзка с въпроса за оценката на съответствието. Проучване на законодателството на държавите-членки за достъпа до електронните комуникации разкри потребността от засилване на европейските разпоредби за осигуряване на достъп [24]. Вложени са значителни инвестиции в изследването и развитието на достъпни ИКТ и на помощни технологии [25].

С подкрепата на потребители и на ИКТ индустрията се води диалог с властите в САЩ, в центъра на който са стандартите и ползите от глобални пазари за достъпността. Комисията участва в заседание на US Access Board Committee, американският комитет, отговарящ за преразглеждането на стандартите в раздел 508 от Rehabilitation Act (закон за рехабилитация) на САЩ. Също така бе обменена информация относно използването на стандарти за достъпност на изградената среда.

Комисията подкрепи няколко пилотни проекта и научно изследване относно достъпността на архитектурната среда. Резултатите включват ръководство за публичната администрация за съобразяване с изискванията за достъпността при публични търгове за сгради, материали за обучение по темата на достъпността, предназначени за професионалисти и създаването на европейска мрежа за достъпен туризъм [26].

- Повишаване на аналитичния капацитет на ЕС

За изготвянето на по-добре информирана и целенасочена политика са нужни повече данни за положението на хората с увреждания. Евростат увеличи своите усилия в рамките на Европейската статистическа система за по-нататъшно развитие на общностната статистика по отношение на хората с увреждания.

Приложение 3 докладва за дейностите на Комисията за развитието на статистиката за хората с увреждания.

- Други приложими разработки

Програмата „Прогрес“ за периода 2007—2013 г.[27], приета през 2006 г., предвижда подкрепа за прилагането на стратегията относно хората с увреждания, включително чрез съфинансиране[28] на текущите разходи на ключови европейски организации за хора с увреждания.

Дискриминацията, включително въз основа на увреждания, също е обект на специално внимание в европейските и националните инициативи под знака на Европейската година на равните възможности за всички — 2007 г.

Приложение 4 представя подробности от изпълнението на Плана за действие за хората с увреждания през периода 2006—2007 г.

3.3. Разработки на национално равнище

Повечето държави-членки определят хората с увреждания сред най-необлагодетелстваните социални групи. Те са развили дейности и програми, отразяващи приоритетите на ЕС [29], за да подобрят тяхната пригодност за заетост на отворения пазар на труда. Положителните мерки се увеличават, но те все още не са достатъчно обвързани с по-широкообхватните стратегии за заетост, както е предвидено в националните програми за реформи.

Държавите-членки също така отчитат напредък в областта на законодателството, свързано с проблемите на хората с увреждания, образователните и рехабилитационните програми, целевите дейности за премахване на бариерите пред достъпността, помощните средства за хора с увреждания, включително мерки в подкрепа на независимия живот чрез общински услуги по места и грижи по домовете, както и на механизми за обжалване, с които да се гарантира реален достъп на хората с увреждания до техните права. Няколко държави-членки наложиха задължения на публичните органи да насърчават равенството на възможностите за хората с увреждания.

Приложение 5 докладва за дейностите на държавите-членки.

4. Приоритети за периода 2008—2009 г.

След анализ на развитието в положението на хората с увреждания и консултации [30] с техни представители, държавите-членки и други заинтересовани страни определиха достъпността като приоритет за активното включване и достъпа до права.

Достъпните стоки, услуги и инфраструктури, заедно с премахването на бариерите пред образованието и пазара на труда, са от жизненоважно значение за поддържане на недискриминационни и приобщаващи форми на участие в много аспекти на ежедневния живот в едно застаряващо общество. Достъпността също така е в сърцевината на Конвенцията на ООН [31] и позволява разнородните потребности на мъжете и жените с увреждания да бъдат разглеждани по един интегриран начин.

Постигането на достъпност изисква избягването и премахването на бариерите, които пречат на хората с увреждания да използват своите способности и да участват пълноценно и на равни начала в обществения живот. То изисква комбиниране на приобщаващия подход „предназначено за всички“ със специфични помощни решения в различните области и инструменти на политиките, така че да се разглеждат систематичните форми на дискриминация.

В проучване [32] на общественото мнение в ЕС, осъществено по повод Европейската година на равните възможности за всички, 91 % от респондентите се съгласяват, че трябва да се изразходват повече средства за елиминирането на физическите препятствия пред хората с увреждания, което може би отразява потребностите на едно застаряващо население. В този смисъл се очаква прилагането на политиката на сближаване да подкрепи икономическите аргументи в полза на интегрирането на хората с увреждания, в това число и на достъпността.

4.1. Дейности за приобщаващо участие чрез достъпност

- Насърчаване на достъпността на пазара на труда

Нужен е цялостен подход, за да се увеличи процентът на заетост сред хората с увреждания чрез комбинация от гъвкави схеми на заетост, субсидирана заетост, активно включване и положителни мерки, допълващи съществуващото европейско законодателство относно недискриминацията. За тази цел Комисията ще анализира модели на добри практики за подходящо настаняване на хора с увреждания на работното място.

В съответствие със съобщението си за гъвкава сигурност [33] Комисията ще изследва до каква степен общата рамка на засилена гъвкавост на пазара на труда, комбинирана със сигурност, може да позволи на хората с увреждания по-лесно да намерят и запазят работното си място. Характерните пътища на гъвкавата сигурност включват гъвкави и надеждни договорни споразумения, работа на непълно работно време и временна работа, активни политики на пазара на труда, цялостни стратегии за обучение през целия живот, както и модерни системи за социална закрила, осигуряващи адекватно подпомагане на доходите в периоди на безработица. Също така ще се обърне внимание на схеми за задържане на работа с цел предотвратяване на ранно напускане на пазара на труда, както и на ориентиране към реформирането на финансовата компенсация, която осигурява алтернативен доход (добавки и помощи за хора с увреждания). Справянето с този въпрос ще стане чрез експертна обмяна и идентификация на добри практики въз основа на тематична партньорска проверка и на принос от групата на високо равнище по проблемите на хората с увреждания заедно с Европейския комитет по заетостта (EMCO).

Субсидираната заетост предоставя индивидуална подкрепа и адаптиране към работното място, вземайки предвид потребностите на хората с увреждания в отворена работна среда, но все още не е достигнала своя пълен потенциал. По-голямо внимание следва да се отделя на изискванията на предприятията с цел да се отговори на нуждите на пазара на труда. Комисията ще насърчава предлагащите услуги по заетостта да координират действията си с работодателите при изготвянето на професионални обучения и рехабилитационни услуги. Комисията ще работи с Европейската мрежа на ръководителите на обществените служби по заетостта [34] за подобряване на услугите по заетост, достъпни за хора с увреждания. Тя ще публикува документ за обсъждане със съответни модели на добри практики, отразяващи насоките на Европейската стратегия за заетостта, както и предложения за подпомагане на прехода на млади хора с увреждания от образованието към пазара на труда [35]. Този документ ще бъде представен на групата на високо равнище по проблемите на хората с увреждания, както и на Европейският комитет по заетостта с оглед засилване на включването на проблемите на хората с увреждания в националните програми за реформи и насърчаване постигането на националните цели [36]. Комисията също така ще продължи да улеснява субсидираната заетост чрез опростените правила на Комисията за отпускане на държавни помощи и да провежда активна политика на включване на хора в неравностойно положение, включително на хора с увреждания, което допълва връзката с пазара на труда с адекватно подпомагане на доходите и достъп до качествени социални услуги [37].

- Увеличаване на достъпността на стоки, услуги и инфраструктури

По-свободният достъп до основните стоки, услуги и инфраструктури оправомощава хората с увреждания да влязат в ролята на потребители. Един европейски пазар на достъпност изисква ясни правила за засегнатите сектори. Участниците в проектирането, разработването и производството в различните сектори се нуждаят от адекватни компетенции по достъпност. Инструментите, необходими за осигуряване на достъпността, следва се пригодят към конкретното развитие на производствените процеси в тези сектори.

Комисията разработва законодателни рамки по отношение на достъпността в областите на транспорта и ИКТ. Като надгражда скорошното европейско законодателство за въздушния транспорт [38] и регламента за международния железопътен сектор относно правата на хората с увреждания и хора с ограничена подвижност, Комисията планира да предложи законодателство в областите на морския и автобусния транспорт.

По отношение на ИКТ Комисията планира да засили разпоредбите за достъпност при ревизирането на електронния комуникационен пакет [39], включително в области като спешните услуги и текстови комуникации. В резултат на ангажимента, поет в своето съобщение от 2005 г. за електронната достъпност, Комисията отчете напредъка и направи нови предложения в своето съобщение за електронното включване [40]. По-специално през 2008 г. Комисията ще работи за хоризонтален законодателен подход за достъпно информационно общество, за да гарантира равнопоставеност и ефективен вътрешен пазар. За разгръщането на достъпните ИКТ и за научноизследователски дейности в тази сфера беше определен бюджет от над 100 милиона евро [41].

Засилването на конкуренцията сред индустриите в тази сфера ще развие допълнително европейския пазар на достъпността и ще го изведе на по-добра позиция на глобалния пазар. Съвместимите и конкурентоспособните решения са подсилени от разработването и използването на стандарти за достъпност, например при обществените поръчки, насочени към функционалните изисквания на потребителите, както и към проблеми на оперативната съвместимост, позволяващи иновационни решения.

Достъпността на архитектурната среда допринася за устойчивостта на строителния пазар. За да подпомогне създаването на достъпна за всички публична среда Комисията ще възложи на европейските организации за стандартизация да развият изисквания за достъпност, които да бъдат използвани особено при обществените поръчки.

- Консолидация на аналитичния капацитет на Комисията в подкрепа на достъпността

Нужна е по-надеждна и съпоставима информация за уврежданията и участието на хората с увреждания, за да се измери напредъкът във включването на хората с увреждания и да се спазват мониторинговите изисквания на Конвенцията на ООН [42]. Новият модул за социална интеграция и интеграция на хората с увреждания, описан в приложение 3, може да бъде използван като самостоятелен модул.

Ще бъде създадена европейска академична мрежа от експерти по проблемите на хората с увреждания, за да се изгради научна основа и подкрепа чрез констатирането на факти и събирането на свидетелства и препоръки, отнасящи се до Плана за действие за хората с увреждания.

4.2. Действия за пълно възползване от основните права

- Подпомагане на прилагането на Конвенцията на ООН

Уповавайки се на успешното приемане на Решение на Съвета от март 2007 г. относно подписването на Конвенцията на ООН, през юни в Берлин министрите от ЕС по проблемите на хората с увреждания и Комисията се споразумяха за нуждата от бързата ѝ ратификация от държавите-членки. В началото на 2008 г. Комисията ще предложи Решение на Съвета, за да се позволи Европейската общност да сключи Конвенцията на ООН. В процеса на подготовка Комисията преглежда законодателството на Общността, за да прецени обсега на компетенция на Общността и да оцени необходимостта от изменения във вторичното европейско законодателство или от адаптиране на съответните политики. Този преглед ще отчете и въздействието върху самите европейски институции. Групата на високо равнище по проблемите на хората с увреждания ще докладва редовно за напредъка при прилагане на Конвенцията на ООН.

Имайки предвид силното сближаване между европейския подход към проблемите на хората с увреждания и Конвенцията на ООН, Планът за действие за хората с увреждания ще допринесе за нейното практическото прилагане на европейско равнище, докато допълва националните действия. За прилагането на Конвенцията на ООН особено ще допринесат действия в областите на заетостта, социалните услуги, независимия живот, достъпността и помощта за развитие. Комисията ще отдели внимание на онези разпоредби, които комбинират насочването към проблемите на равнопоставеността на мъжете и жените със специфични мерки, държащи сметка за тази тема. В областта на достъпността Комисията е ангажирана в Глобалната инициатива на ООН за приобщаващи ИКТ, която цели подпомагане прилагането на разпоредбите за осигуряване на достъпност.

Комисията ще продължи да работи с европейски неправителствени организации съгласно задължение, произтичащо от Конвенцията на ООН [43], да включва и да се допитва до представителни организации на хората с увреждания и ще покани представителите на ЕС в Комитета по Конвенцията на ООН [44] да се присъединят към групата на високо равнище по проблемите на хората с увреждания.

За ефективно прилагане на Конвенцията на ООН също така се изискват действия от страна на регионалните и местните власти. Комисията ще подкрепи този процес чрез развитието на модули за обучение, за да повиши осведомеността и улесни тълкуването на законите в духа на Конвенцията на ООН.

Новият европейски модул за проучване относно интеграция на хората с увреждания и социална интеграция (ESDIM) за измерване степента на уврежданията, и по-специално по отношение на участието и на околната среда, ще допринесе за напредъка на мониторинга и за постигане на целите на Конвенцията на ООН.

- Допълване на законодателната рамка на Общността за закрила от дискриминация

Комисията планира през 2008 г. да направи предложение за Директива [45], за да допълни настоящата рамка на ЕС, съгласно член 13 от Договора за ЕО за превенция и закрила от дискриминация, включително въз основа на увреждания, и извън рамките на пазара на труда. Една такава инициатива, адресирана към индивидуалните права, също ще допринесе за осигуряване на достъпна среда. Подготвя се оценка на въздействието, като се разчита на информация, събрана чрез изследване на съществуващите правни разпоредби [46]. Различни консултации, включително и обществено допитване чрез интернет и консултиране с неправителствени организации и бизнеса, бяха проведени като част от оценката на въздействие.

5. Заключения

Настоящото съобщение отразява европейския ангажимент за осигуряване на възможност за хората с увреждания да се възползват от техните права. То е насочено към хората с увреждания като към граждани и активни социално-икономически участници, допринасящи за изграждането на устойчива и сплотена Европа, предлагаща равни възможности за всички. Всички действия в настоящото съобщение целят да отговорят на индивидуалните и разнообразни потребности на хората с увреждания.

Напредъкът в посочените ключови сфери на политика изисква максимално взаимодействие и допълване с дейностите на държавите-членки. Ангажираността на министрите за справяне с общите предизвикателства и за намиране на решения при прилагането на Конвенцията на ООН проправя пътя към последователни и сравними национални цели, които да отразяват целите на Конвенцията на ООН и напредъка на Комисията и държавите-членки към постигане на тези цели.

Поради това сътрудничеството между Комисията и държавите-членки е изключително важно, както и сътрудничеството с хората с увреждания и други съответни заинтересовани страни. Новите годишни срещи на европейските министри по проблемите на хората с увреждания ще подсилят Европейската стратегия за хората с увреждания.

[1] COM(2003) 650.

[2] http://www.un.org/esa/socdev/enable/.

[3] Граждански, политически, икономически, социални права и права, свързани с околната среда.

[4] Заключения на Съвета по резултатите от Европейска година на хората с увреждания 15512/03.

[5] „Men and women with disabilities in the EU“, Applica, CESEP и Alphametrics, 2007 г.

[6] Заключение 34.

[7] http://ec.europa.eu/employment_social/social_situation/studies_en.htm.

[8] Според Европейската асоциация на доставчиците на услуги за хората с увреждания (EASPD).

[9] ОИСР, 4.4.2007 г., документ по здравеопазване 26, http://www.oecd.org/dataoecd/13/8/38343783.pdf.

[10] COM(2005) 604 от 28 ноември.2005 г.

[11] Директива 2000/78/EО от 27 ноември 2000 г.

[12] Дело C-13/05 Chacon-Navas срещу Eurest CSA.

[13] Дело C-303/06 Coleman срещу Attridge Law.

[14] http://ec.europa.eu/comm/competition/state_aid/reform/reform.cfm.

[15] Регламент (ЕО) № 1083/2006/EО на Съвета , член 16.

[16] http://ec.europa.eu/employment_social/index/hlg_esf_nsrf_en.pdf

[17] Покана за участие в търг VT/2006/014, окончателен доклад 2008 г.

[18] Повече информация за социалните услуги от общ интересhttp://ec.europa.eu/employment_social/social_protection/questionnaire_en.htm.

[19] Проучване „Included in Society“ http://ec.europa.eu/employment_social/index/socinc_en.pdf.

[20] Покана за участие в търг VT/ 2006/021, окончателен доклад 2007 г.

[21] Комитет за рехабилитацията и интеграцията на хората с увреждания (CDPRR).

[22] Регламент (ЕО) № 1107/2006 от 5 юли 2006 г.

[23] COM(2005) 425 окончателен от 13 септември 2005 г.

[24] Доклад на групата по приобщаващи комуникации (INCOM).

[25] Над 60 милиона евро по Шестата рамкова програма на ЕС за научноизследователска дейност.

[26] Приложение 1 към COM(2005) 604.

[27] Решение № 1672/2006/EО на Европейския парламент и на Съвета за създаване на програма на Общността за заетост и социална солидарност.

[28] Над 1,2 милиона евро през 2007 г.

[29] Национални доклади относно стратегиите за социална закрила и социално включване за 2007 г. и доклади на държавите-членки за заетостта в техните национални програми за реформи за 2006 г.

[30] Срещи на групата на високо равнище по проблемите на хората с увреждания от февруари и юни 2007 г.

[31] Член 3 от общите принципи и член 9 относно достъпността.

[32] Дискриминацията в Европейския съюз http://ec.europa.eu/employment_social/eyeq/uploaded_files/documents/Eurobarometer_report_en_2007.pdf.

[33] COM(2007) 359 от 27 юни 2007 г.

[34] Създадена през 2007 г.: http://ec.europa.eu/employment_social/employment_strategy/pub_empl_services_en.htm .

[35] http://ec.europa.eu/employment_social/news/2007/sep/com498_en.pdf .

[36] Особено на базата на насока 19 от Европейската стратегия за заетостта.

[37] COM(2006) 44 окончателен от 8 февруари 2006 г.

[38] Регламент (EО) № 1107/2006 от 5 юли 2006 г. (ОВ L 204, 26.7.2006 г.).

[39] http://ec.europa.eu/information_society/policy/ecomm/tomorrow/roadmap/index_en.htm.

[40] COM(2007) 694 Европейска инициатива i2010 относно електронното включване „Участие в информационното общество“

[41] Седма рамкова програма, „ИКТ и остаряването“ и „Достъпни и приобщаващи ИКТ“: http://cordis.europa.eu/fp7/ict/programme/challenge7_en.html ;Програма за конкурентоспособност и иновации, ИКТ за достъпност, социална и възрастова интеграция: http://ec.europa.eu/information_society/activities/ict_psp/library/ref_docs/docs/cip_ictpsp_wp.pdf .

[42] Член 31.

[43] Член 4, параграф 3.

[44] Член 34.

[45] http://ec.europa.eu/atwork/programmes/docs/clwp2008_en.pdf

[46] http://ec.europa.eu/employment_social/fundamental_rights/pdf/pubst/stud/mapstrand1_en.pdf.